В края на X век Средец е център на владенията на един от Комитопулите – Арон. След превземането на столицата Преслав в града за известно време се установява и българският патриарх Дамян. През лятото на 986 година Средец е обсаждан в продължение на 20 дни лично от император Василий II, но след като претърпява загуби, той е принуден да се оттегли и по обратния път към Тракия претърпява тежкото поражение при Траянови врата. Малко по-късно Арон е убит от по-малкия си брат Самуил, който установява контрол над областта на града.